b'\n_START_ARTICLE_\nKanadsko arkti\xc4\x8dno oto\xc4\x8dje\n_START_PARAGRAPH_\nKanadsko arkti\xc4\x8dno oto\xc4\x8dje oz. Kanadski arkti\xc4\x8dni arhipelag (tudi samo Arkti\xc4\x8dno oto\xc4\x8dje/Arkti\xc4\x8dni arhipelag) je oto\xc4\x8dje v Arkti\xc4\x8dnem oceanu, ve\xc4\x8dinoma znotraj arkti\xc4\x8dnega kroga na skrajnem severu Severne Amerike, ki ga sestavlja 36.563 ve\xc4\x8djih in manj\xc5\xa1ih otokov s skupno povr\xc5\xa1ino 1.424.500 km\xc2\xb2. Razprostira se od Beaufortovega morja na zahodu v dol\xc5\xbeini pribli\xc5\xbeno 2400 km vzhodno do Grenlandije in od visoke Arktike na severu (najsevernej\xc5\xa1a to\xc4\x8dka na otoku Ellesmere je oddaljena 769 km od severnega te\xc4\x8daja) do konca Hudsonovega zaliva, ki se zajeda globoko proti jugu Kanade._NEWLINE_Je pod upravo Kanade in tvori prete\xc5\xbeen del ozemlja Severne Kanade, od tega ve\xc4\x8dinoma de\xc5\xbeele Nunavut, pa tudi dela Severozahodnih teritorijev. Naselje Iqaluit na ju\xc5\xbeni obali Baffinovega otoka je glavno mesto de\xc5\xbeele Nunavut. Poselitev je zaradi odro\xc4\x8dne lege in ostrega podnebja skromna, ve\xc4\x8dina od okrog 14.000 prebivalcev je Inuitov, ki \xc5\xbeivijo v razpr\xc5\xa1enih naseljih na ju\xc5\xbenem delu oto\xc4\x8dja, razen njih pa je \xc5\xa1e nekaj vladnega in voja\xc5\xa1kega osebja v stalnih opori\xc5\xa1\xc4\x8dih. Ve\xc4\x8dina otokov je povsem nenaseljenih, med njimi Devon, ki je najve\xc4\x8dji nenaseljen otok na svetu.'